DNA รูดติดฟลอร์ 0.50 บ. พัวพันคดีโกงเงินดิจิทัล 800 ลบ.
DNA รูดติดฟลอร์ 0.50 บาท พัวพันคดีโกงเงินดิจิทัล 800 ลบ. ล่าสุด ณ เวลา 11.27 น. อยู่ที่ระดับ 0.50 บาท ปรับตัวลดลง 0.21 บาท หรือ 29.58% สูงสุดที่ระดับ 0.65 บาท ต่ำสุดที่ระดับ 0.50 บาท ด้วยมูลค่าซื้อขาย 94.99 ล้านบาท 
10 ส.ค. 2561

ผู้สื่อข่าวรายงานว่า ราคาหุ้นบริษัท ดีเอ็นเอ 2002 จำกัด (มหาชน) หรือ DNA ล่าสุด ณ เวลา 11.27 น. อยู่ที่ระดับ 0.50 บาท ปรับตัวลดลง 0.21 บาท หรือ 29.58% สูงสุดที่ระดับ 0.65 บาท ต่ำสุดที่ระดับ 0.50 บาท ด้วยมูลค่าซื้อขาย 94.99 ล้านบาท โดยราคาหุ้นปรับตัวลดลงทำจุดต่ำสุดของวัน (Floor) ที่ 0.50 บาท

ทั้งนี้ราคาหุ้น DNA ปรับตัวลดลงอย่างหนักในวันนี้ จากประเด็นมีชื่อพัวพันคดีกองบังคับการปราบปราม (บก.ป.) บุกจับกุม นายจิรัชพิสิษฐ์ จารวิจิต ดารานักแสดงหนุ่มในข้อหาฟอกเงินหลังร่วมกับพวกรวม 7 ราย หลอกนักธุรกิจชาวต่างชาติลงทุนซื้อขายแลกเปลี่ยนเงินบิทคอยน์ในประเทศไทยในชื่อ ดราก้อน คอยน์ (Dragon Coin)
โดยแอบอ้างว่าจะนำเหรียญดังกล่าวไปเปลี่ยนเป็นอีกหนึ่งสกุลเพื่อลงทุนต่อไปยังตลาดหลักทรัพย์ และนำไปใช้ในบ่อนการพนันที่มาเก๊า ประเทศฮ่องกง แต่ไม่มีการนำเงินไปลงทุนอย่างที่กล่าวอ้าง รวมเป็นเงิน 5,564.44 เหรียญบิทคอยน์ คิดเป็นเงินสกุลไทย 797.40 ล้านบาท
สำหรับประเด็นดังกล่าวยังมีความเชื่อมโยงไป DNA  เนื่องจาก มีกระแสข่าวว่า นายจิรัชพิสิษฐ์ และขบวนการได้นำชื่อของ DNA ไปแอบอ้าง และใช้ในการหลอกลวงนักลงทุนชาวต่างชาติว่าจะนำเงินที่ลงทุนใน Dragon Coin ไปใช้สำหรับการดำเนินธุรกิจของ DNA ซึ่งเป็นเจ้าของ Dragon Coin  ซึ่งก่อนหน้านี้เมื่อปี 2560 ทาง DNA ได้ร่วมลงนามในสัญญา IT Service Agreement กับ Dragon Corporation (HK) Limited หรือ “Dragon” เพื่อดำเนินธุรกิจเกี่ยวกับการบริหารจัดการด้านเทคโนโลยี (IT Service Provider) ให้กับ Dragon ซึ่งได้เปิดเผยสารสนเทศไปแล้วเมื่อวันที่ 22 กันยายน 2560 ประเด็นดังกล่าวจึงส่งผลให้มีกระแสข่าวว่า DNA มีส่วนเกี่ยวข้องกับขบวนการฟอกเงิน
อย่างไรก็ตาม DNA ได้ชี้แจงข้อมูลว่าตามที่ปรากฏข่าวเกี่ยวกับบริษัทตามสื่อต่างๆ เกี่ยวกับการที่บริษัทมีส่วนเกี่ยวข้องกับการลงทุนในเงินสกุลดิจิตอล Dragon Coin นั้น บริษัทขอชี้แจงว่าทางบริษัทไม่มีส่วนเกี่ยวข้องใดๆ กับการลงทุนในเงินสกุลดิจิตอล รวมทั้งกับการฟอกเงินหรือการฉ้อโกงใดๆ อย่างใดทั้งสิ้น โดยทางกรรมการบริหารและคณะกรรมการบริษัททุกท่านเล็งเห็นถึงความสำคัญเรื่องนี้ และขอยืนยันว่าทางบริษัทฯ ไม่มีส่วนเกี่ยวข้องทุกประการ
 